
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 28.5.2015							             Dokument parlamentar

RAPORT
PËR
PROJEKTLIGJIN “PËR RATIFIKIMIN E MARRËVESHJES SË GRANTIT, 
NDËRMJET KËSHILLIT TË MINISTRAVE TË REPUBLIKËS SË SHQIPËRISË, TË PËRFAQËSUAR NGA MINISTRIA E FINANCAVE, DHE BANKËS EVROPIANE PËR RINDËRTIM DHE ZHVILLIM, SI ADMINISTRATOR I FONDEVE GRANT TË SIGURUARA NGA QEVERI TË NDRYSHME NËN FONDIN E PËRBASHKËT EVROPIAN TË BALLKANIT PERËNDIMOR PËR PROJEKTIN E DETAJUAR TË LINJËS HEKURUDHORE DURRËS-TIRANË DHE VLERËSIMIN FINANCIAR/EKONOMIK TË TË GJITHË RRJETIT 
HEKURUDHOR NË SHQIPËRI”

Komisioni për Veprimtaritë Prodhuese, Tregtinë dhe Mjedisin, shqyrtoi projektligjin “Për ratifikimin e marrëveshjes së grantit, ndërmjet Këshillit të Ministrave të Republikës së Shqipërisë, të përfaqësuar nga Ministria e Financave, dhe Bankës Evropiane për Rindërtim dhe Zhvillim, si administrator i fondeve grant të siguruara nga qeveri të ndryshme nën Fondin e Përbashkët Evropian të Ballkanit Perëndimor për projektin e detajuar të linjës hekurudhore Durrës-Tiranë dhe vlerësimin financiar/ekonomik të të gjithë rrjetit hekurudhor në Shqipëri”, në mbledhjen e datës 11 maj 2015.  

“Projekti i linjës hekurudhore Durrës-Tiranë dhe vlerësimin financiar/ekonomik të të gjithë rrjetit hekurudhor në Shqipëri” paraqet rëndësi të madhe për gjallërimin e hekurudhave shqiptare. 

Ky projekt do të realizohet i ndarë në tre komponentë paralelë që janë: 
- Projektzbatimi i rikostruksionit të linjës hekurudhore Durrës – Tiranë (37 km) me degën Shkozet – Porti i Durrësit (1 km); 
- Vlerësimi ekonomik dhe financiar i të gjithë rrjetit hekurudhor; 
- Projektzbatimi i ndërtimit të linjës së re hekurudhore Tiranë – Rinas (aeroport).

Granti i akorduar në shumën 1 103 000 euro do të përdoret për rigjallërimin e hekurudhave shqiptare dhe zhvillimin e transportit hekurudhor, duke përmirësuar infrastrukturën hekurudhore dhe operacionet, si dhe garantimin e sigurisë dhe ndërveprueshmërisë. Kostot e projektlit të realizuara nga ky grant janë të përjashtuara nga TVSH-ja.

Objektivat që synohen të arrihen nëpërmjet këtij projekti janë:

- hartimi i projektzbatimit dhe sigurimi i të gjithë dokumentacionit të nevojshëm që do të lejojë zbatimin e projektit për rehabilitimin e linjës hekurudhore Durrës – Tiranë – Rinas;



- sigurimi i një prioriteti racional i të gjitha linjave hekurudhore ekzistuese të rrjetit bazuar në një vlerësim të plotë financiar dhe ekonomik që do të lejonte investime të mëtejshme në hekurudha për periudhat afatmesme dhe afatgjata;
- transferimi i njohurive dhe aftësive tek Hekurudha Shqiptare dhe Ministria e Transportit dhe Infrastrukturësë, për kryerjen e vlerësimeve financiare/ekonomike, ndërveprimin dhe përputhjen me standardet europiane, projektimin e sistemeve moderne hekurudhore, dhe përgatitjen e dokumenteve të tenderit në mënyrë transparente dhe efikase.

Autoritetet kompetente për zbatimin e kësaj marrëveshjeje janë Ministria e Financave, Ministria e Transportit dhe Infrastrukturës dhe Drejtoria e Përgjithshme e Hekurudhave, sh.a.



Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. 







Mira SHEHU				           	      					 Eduard SHALSI

Relator	                                                    	  			    			     Kryetar

